પ્રાપ્ત માહિતી મુજબ, ગાંધીનગર જિલ્લાના માણસા તાલુકાના પારસા ગામે આજે રવિવારે બપોરના સમયે દલિત પરિવારમાં લગ્ન હતા અને બહારગામથી જાન આવી હતી. ગામમાં જાન અને જાનૈયા લકઝરી બસ અને કાર લઇને આવ્યા હતા. સાથોસાથ ઘોડી પણ વરઘોડો કાઢવા માટે લાવ્યા હતા. જાનમાં અને લગ્નમાં આવેલા લોકો જ્યારે વરઘોડો કાઢવાની તૈયારીમાં હતા તે સમયે દરબાર સમાજના લોકોએ ઘોડીવાળાને ધમકી આપી હતી કે જો તું ઘોડી લઇને પાછો નહીં જતો રહે તો તલવારથી ઘોડીના પગ કાપી નાખીશું. દલિત યુવકને પણ અપમાનિત કરીને ઘોડી પરથી નીચે ઉતારી દેવામાં આવ્યો હતો. જ્યારે આ મુદ્દો વકરતા, જાનમાં આવેલ એક વ્યક્તિએ માણસા પોલીસ સ્ટેશને પોલીસ કન્ટ્રોલ રૂમને જાણ કરી દીધી હતી અને પોલીસ ઘટના સ્થળે આવી પહોંચી હતી. આખરે ગામના સરપંચની દરમિયાનગીરી બાદ પોલીસ રક્ષણ હેઠળ ગામમાં વરઘોડો કાઢવામાં આવ્યો હતો.